Un jaf armat a avut loc în această dimineaţă la o bancă din Baia Mare. Potrivit unor surse, doi indivizi au intrat în interiorul sucursalei şi au sustras în jur de 100 de mii de lei.



ACTUALIZARE: Informaţii neoficiale au indicat faptul că în jurul orei 14 unul dintre suspecţi a fost prins la ieşirea din Baia Mare spre Târgu Lăpuş. Acest lucru nu a fost confirmat.

Jaful a fost dat în jurul orei 11:40. Doi indivizi îmbrăcaţi în costume de motociclişti şi având o armă şi o sabie au intrat în bancă. Unul dintre clienţi a fost ameninţat cu arma, după care tâlharii au luat banii din două case.

Totul a durat mai puţin de 4 minute. La scurt timp au ajuns în zonă agenţii firmei de pază, urmaţi imediat de poliţişti. Una dintre angajate a reuşit să apese butonul de panică. Potrivit unor informaţii neoficiale, suspecţii au reuşit să fugă cu 100.000 de lei.

Florina Meteş, purtătorul de cuvânt al Poliţiei Maramureş: "La ora 11:40, poliţiştii au fost sesizaţi că două persoane au sustras sub ameninţare o sumă de bani de la o unitate financiar-bancar situată pe Strada Victoriei din municipiul Baia Mare. Poliţiştii s-au deplasat de urgenţă la faţa locului şi desfăşoară cercetări pentru identificarea şi prinderea autorilor şi pentru stabilirea împrejurărilor în care s-a comis fapta."

Poliţia a instituit filtre în tot oraşul. Suspecţii sunt căutaţi peste tot.

Anchetatorii analizează imagini de pe camerele de supraveghere. Banca are pe geamurile exterioare o folie care nu permite ca trecătorii să vadă ce se întâmplă înăuntru.

Reporter: Izabela Jurasko

Operator: Kristian Kosa